***12 Οκτωβρίου του 1944***

*Ανοίγω διάπλατα το παράθυρο. Φως, ήλιος, ο γαλανός ουρανός. Μαζί με τα παιδιά μου παρακολουθούμε με κατάνυξη θρησκευτική ένα σημείο απέναντι στην Ακρόπολη. Αυτό είναι ο κόσμος όλος.*

*Και βλέπουμε τη γερμανική σημαία σιγά σιγά να υποστέλλεται\*, να εξαφανίζεται σαν να την κατάπιε ο Ιερός Βράχος. Και ν’ αρχίζει ν’ ανεβαίνει στον ιστό το αγαπημένο χρώμα του ουρανού μας. Τα θολωμένα μάτια μου δεν μπορούν πια να δουν. Όταν έχω στεγνώσει βιαστικά τα δάκρυα, η γαλανόλευκη ανεμίζει περήφανα.*

*Η Ελλάδα είναι πάλι δική μας, δική μας.*

***Ιωάννα Τσάτσου***

*Διαβάζουμε τα τελευταία παραρτήματα:*

*Νικούμε. Νικούμε.*

*Πάντα νικάει το δίκιο!*

*Μια μέρα θα νικήσει ο άνθρωπος.*

*Μια μέρα η λευτεριά θα νικήσει τον πόλεμο.*

*Μια μέρα θα νικήσουμε για πάντα.”*

***Αθήνα, Νοέμβριος 1940, Γιάννης Ρίτσος***

***28 Οκτωβρίου, του Γιώργου Κοτζιούλα***

*Γεια σου, ήρωα στρατέ, γεια σου λαέ πατριώτη,*

*που ενώ στην άκρη σ’ είχαν φέρει του γκρεμού,*

*στερεώθηκες στη γη και τίναξες την πρώτη*

*κλωτσιά του απάνθρωπου, υπερόπτη Φασισμού.*

***Οδυσσέας Ελύτης, Όμορφη και παράξενη πατρίδα***

*Ρίχνει να πιάσει ψάρια πιάνει φτερωτά*

*στήνει στην γη καράβι κήπο στα νερά*

*κλαίει φιλεί το χώμα ξενιτεύεται*

*μένει στους πέντε δρόμους αντρειεύεται*

*Όμορφη και παράξενη πατρίδα*

*ω σαν αυτή που μου 'λαχε δεν είδα*

***Ιάκωβος Καμπανέλλης, Άσμα ασμάτων***

*Τι ωραία που είν’ η αγάπη μου*

*με το καθημερνό της φόρεμα*

*κι ένα χτενάκι στα μαλλιά.*

*Κανείς δεν ήξερε πως είναι τόσο ωραία.*

*Κοπέλες του Άουσβιτς,*

*του Νταχάου κοπέλες,*

*μην είδατε την αγάπη μου;*

*Την είδαμε σε μακρινό ταξίδι,*

*δεν είχε πιά το φόρεμά της*

*ούτε χτενάκι στα μαλλιά.*

*Τι ωραία που είν? η αγάπη μου,*

*η χαϊδεμένη από τη μάνα της*

*και τ? αδελφού της τα φιλιά.*

*Κανείς δεν ήξερε πως είναι τόσο ωραία.*

*Κοπέλες του Μαουτχάουζεν,*

*κοπέλες του Μπέλσεν,*

*μην είδατε την αγάπη μου;*

*Την είδαμε στην παγερή πλατεία*

*Μ’ ένα αριθμό στο άσπρο της το χέρι,*

*με κίτρινο άστρο στην καρδιά.*

*Τι ωραία που είν’ η αγάπη μου,*

*η χαϊδεμένη από τη μάνα της*

*και τ’ αδελφού της τα φιλιά.*

*Κανείς δεν ήξερε πως είναι τόσο ωραία.*

***Πυθαγόρας, Γυναίκες Ηπειρώτισσες***

*Γυναίκες Ηπειρώτισσες*

*μέσα στα χιόνια πάνε*

*κι οβίδες κουβαλάνε.*

*Θεέ μου τι τις πότισες*

*και δεν αγκομαχάνε.*

*Γυναίκες Ηπειρώτισσες*

*ξαφνιάσματα της φύσης*

*εχθρέ γιατί δεν ρώτησες*

*ποιον πας να κατακτήσεις.*

***Τάσος Λειβαδίτης, Αν θέλεις να λέγεσαι άνθρωπος***

*Αν θέλεις να λέγεσαι άνθρωπος*

*δεν θα πάψεις ούτε στιγμή ν' αγωνίζεσαι για την ειρήνη και για το δίκαιο.*

*Θα βγεις στους δρόμους, θα φωνάξεις, τα χείλια σου θα ματώσουν απ' τις φωνές*

*το πρόσωπό σου θα ματώσει από τις σφαίρες - μα ούτε βήμα πίσω.*

***Οδυσσέας Ελύτης, Πορεία προς το μέτωπο***

*Νύχτα πάνω στη νύχτα βαδίζαμε ασταμάτητα, ένας πίσω απ' τον άλλο, ίδια τυφλοί. Με κόπο ξεκολλώντας το ποδάρι από τη λάσπη, όπου, φορές, εκαταβούλιαζε ίσαμε το γόνατο. Επειδή το πιο συχνά ψιχάλιζε στους δρόμους έξω, καθώς μες στην ψυχή μας. Και τις λίγες φορές όπου κάναμε στάση να ξεκουραστούμε, μήτε που αλλάζαμε κουβέντα, μονάχα σοβαροί και αμίλητοι, φέγγοντας μ' ένα μικρό δαδί, μία μία εμοιραζόμασταν τη σταφίδα. Ή φορές πάλι, αν ήταν βολετό, λύναμε βιαστικά τα ρούχα και ξυνόμασταν με λύσσα ώρες πολλές, όσο να τρέξουν τα αίματα. Τι μας είχε ανέβει η ψείρα ως το λαιμό, κι ήταν αυτό πιο κι απ' την κούραση ανυπόφερτο.*

***Γ. Ρίτσου, Ρωμιοσύνη***

*Aυτά τα δέντρα δε βολεύονται με λιγότερο ουρανό,*

*αυτές οι πέτρες δε βολεύονται κάτου απ' τα ξένα βήματα,*

*αυτά τα πρόσωπα δε βολεύονται παρά μόνο στον ήλιο,*

*αυτές οι καρδιές δε βολεύονται παρά μόνο στο δίκιο.*

***Λευτέρης Παπαδόπουλος, Μη με ρωτάς***

*Τα πολυβόλα σωπάσαν*

*Οι πόλεις αδειάσαν και κλείσαν*

*Ένας βοριάς παγωμένος*

*Σαρώνει την έρημη γη*

*Στρατιώτες έρχονται*

*Πάνε, ρωτάνε γιατί πολεμήσαν*

*Κι εσύ ησυχάζεις*

*Το δάχτυλο βάζεις*

*Να δεις την πληγή*

*Μη με ρωτάς, δε θυμάμαι*

*Μη με ρωτάς, μη με ρωτάς,μη με ρωτάς*

*Μη με κοιτάς, σε φοβάμαι*

*μη με κοιτάς, μη με ρωτάς, μη με ρωτάς*

***N. Βρεττάκος, Ένας στρατιώτης μουρμουρίζει στο αλβανικό μέτωπο***

*Ποιος θα μας φέρει λίγον ύπνο εδώ που βρισκόμαστε;*

*Θα μπορούσαμε τότες τουλάχιστο να ιδούμε πως έρχεται τάχατε η μάνα μας*

*βαστάζοντας στη μασχάλη της ένα σεντόνι λουλακιασμένο*

*με μια ποδιά ζεστασιά και κατιφέδες από το σπίτι μας.*

*Ένα φθαρμένο μονόγραμμα στην άκρη του μαντιλιού: ένας κόσμος χαμένος.*

***Αγγ.Σικελιανός***

*Ὀμπρός! Μὲ ὀρθή, μεσούρανη*

*τῆς Λευτεριᾶς τὴ δᾴδα,*

*ἀνοίγεις δρόμο, Ἑλλάδα,*

*στὸν Ἄνθρωπον ... Ὀμπρός!*

*Ὁρμᾶνε πρῶτοι οἱ Ἕλληνες*

*κι ὅλοι οἱ λαοὶ σιμά Σου*

*-μεγάλο τ᾿ ὄνομά Σου-*

*βροντοφωνᾶν: «Ὀμπρός,» ὀμπρός, νὰ γίνουμε ὁ τρανὸς*

*στρατὸς ποὺ θὰ νικήσει,*

*σ᾿ Ἀνατολὴ καὶ Δύση*

***Ο λαός - Γιάννης Ρίτσος***

*Τούτος ο λαός, αφέντη μου, δεν ξέρει πολλά λόγια,*

*σωπαίνει, ακούει, κι όσα του λες τα δένει κομπολόγια.*

*Και κάποιο βράδυ - πες σαν χτες - υψώνει το κεφάλι*

*κι αστράφτουνε τα μάτια του κι αστράφτει ο νους του πάλι.*

*Κι όπως περνάν κι όπως βροντάν, μαδάει ο αγέρας ρόδα*

*κι από τη λάσπη ξεκολλά της Ιστορίας η ρόδα.*

***ΣΑΡΑΝΤΟΣ ΠΑΥΛΕΑΣ, «ΟΙ ΧΙΟΝΙΣΜΕΝΟΙ ΣΤΡΑΤΙΩΤΕΣ»***

*Κι εκείνους έχουμε τους χιονισμένους μας στρατιώτες της Αλβανίας.*

*Δε γύρισαν εκείνοι στη γαλάζια μας πατρίδα,*

*για να ντυνόμαστε οι μεταγενέστεροι εσείς κι εμείς*

*το ηρωικό τους το παράδειγμα καθώς ένα επανωφόρι*

*για τον κάθε χειμώνα των γεγονότων μας ζεστό και καθαρό,*

*ζεστό, πολύ ζεστό και καθαρό,*

*για να νικούμε πάντοτε όρθιοι τον κάθε δύσκολο καιρό.*

*ΝΙΚΗΦΟΡΟΣ ΒΡΕΤΤΑΚΟΣ, «Ο ΣΤΡΑΤΙΩΤΗΣ»*

*Σ’ όλη μου τη ζωή, ήμουν στον πόλεμο.*

*Μέσα σε χαρακώματα, γιομάτα βροχή*

*όταν έβγαινε ο ήλιος. Τη νύχτα, περνούσα ποτάμια.*

*Στο ένα μου χέρι, στο ένα μου πόδι, στο μέτωπο, επίδεσμοι.*

*Στο άλλο μου χέρι, στο άλλο μου πόδι, στο στήθος μου, λάσπες.*

*Στα μάτια μου, μόνο σιωπή και παράπονο.*

*Στα χείλη μου ανάμεσα ένα τριαντάφυλλο*

*κι απ’ αυτό, κρεμασμένο, σαν ένας γυλιός*

*με τα υπάρχοντα όλης μου της ζωής εδώ κάτω,*

*ένα χαμόγελο.*